Skokvideo-aanval: Onnies het niks gedoen nie‘n Skermskoot uit die selfoonvideo wat op sosiale media versprei is ŉ Groep onderwysers het glo toegekyk hoe ŉ leerling van Sizimele High School in KwaZulu-Natal vermoor word sonder om in te gryp, het The Times Vrydag berig. Bongani Nkabine (18) is dood nadat hy by die skool in Dannhauser, ŉ klein dorpie tussen Newcastle en Dundee geskop en geslaan is. ŉ Video van die voorval is regoor sosialemedia-kanale versprei. “Sowat ses onderwysers het gesê hulle het uit die personeelkamer toegekyk. Die selfoonbeeldmateriaal wys dat hulle nie ingegryp het nie,” het maj. Bongani Ntanda, stasiebevelvoerder van Dannhauser, gesê. Die seuns het glo oor ŉ meisie baklei. “Wat moes hulle gedoen het?” het Muzi Mahlambi, woordvoerder vir die departement van onderwys in KwaZulu-Natal, gevra. “Wanneer assegaaie te voorskyn gebring word, wat verwag mense moes hulle doen? Al het hulle weggehardloop is daar niks daarmee verkeerd nie.” Hy sê die onderwysers het die polisie na die toneel ontbied. Nkabinde het kort nadat hy na ŉ plaaslike kliniek toe geneem is, aan sy beserings beswyk. Drie seuns het in die hof verskyn op aanklag van moord. Lees ook: Nóg ‘n skokvideo van ‘n aanval by ‘n skool Leerling dood ná bakleiery by skool